सिम्स पहुंचे एमसीआई मेंबर, पीजी की मान्यता के लिए खंगाले दस्तावेज
बिलासपुर| छत्तीसगढ़ आर्युविज्ञान संस्थान (सिम्स) का सोमवार को एमसीआई मेंबर ने निरीक्षण किया। यहां पीजी की एक सीट की मान्यता के लिए तय मानकों को परखा। साथ ही सिम्स में पीजी सीट के तहत सेटअप व्यवस्था के बारे में जानकारी जुटाई। इस दौरान सिम्स के प्रभारी एमएस विभागीय काम से बाहर गए हुए थे। सिम्स में पीसीएम (डिपार्टमेंट आॅफ कम्यूनिटी मेडिसिन) में पीजी की सीटें बढ़ाने के लिए प्रबंधन द्वारा लगातार प्रयास किया जा रहा है। सिम्स को अब तक दो सीटों की मान्यता दी गई। प्रबंधन ने तीसरी सीट की मान्यता के लिए प्रस्ताव तैयार कर भेजा था। इसे लेकर कम्यूनिटी मेडिसिन सूरत मेडिकल कॉलेज गुजरात के प्रोफेसर डा. अारके बंसल सिम्स का निरीक्षण करने पहुंचे। प्रबंधन ने पीजी सीट के लिए तय मानकों को कितना पूरा किया है, इसकी जानकारी ली। साथ ही जरूरी दस्तावेजों की जांच की। डाॅक्टरों की स्टाफ से लेकर शिक्षा गुणवत्ता की जानकारी ली गई। टीम के सदस्य ने सिम्स के सभी स्थानों का बारीकी से निरीक्षण किया। निरीक्षण के दौरान डा. आरके बंसल के साथ सिम्स के पूर्व प्रभारी डीन डा. वायडी बड़गैयां भी मौजूद थे। निरीक्षण के बाद वे डॉ. बड़गैयां के पुराने चेंबर में बैठे। अब तक वहां ताला लगा रहता था। डॉ. बड़गैयां के आते ही कमरे का ताला खोल दिया गया। डॉ. बंसल ने पत्रकारों से बातचीत करने से इनकार कर दिया।
hin_Deva hin_Deva